सेंसेक्स 261 अंक टूटकर खुला  
इनफोसिस के बेहतर तिमाही नतीजों के बावजूद फंडों और निवेशकों की बिकवाली से बॉम्बे स्टॉक एक्सचेंज का सेंसेक्स 261 अंक से अधिक की गिरावट के साथ खुला।
इनफोसिस के बेहतर तिमाही नतीजों के बावजूद फंडों और निवेशकों की बिकवाली से बॉम्बे स्टॉक एक्सचेंज का सेंसेक्स 261 अंक से अधिक की गिरावट के साथ खुला। तीस शेयरों वाला सेंसेक्स 112 अंक की गिरावट के साथ खुला और कुछ ही मिनटों में 261.27 अंक टूटकर 18,460.12 अंक पर आ गया। इस दौरान, आईटी, प्रौद्योगिकी, रीयल्टी, बैंकिंग और मेटल शेयरों पर बिकवाली दबाव रहा।  इसी तरह, नेशनल स्टॉक एक्सचेंज का निफ्टी भी 80.65 अंक टूटकर 5,535.45 अंक पर आ गया। सेंसेक्स में रिलायंस इंडस्ट्रीज के बाद सबसे अधिक भारांश रखने वाली इनफोसिस का शेयर 5.52 प्रतिशत कमजोर होकर 2,758 रुपये पर आ गया। ब्रोकरों ने कहा कि यूरो जोन का ऋण संकट बढ़ने से वैश्विक बाजारों में कमजोर रुख के बीच फंड और छोटे निवेशक मुनाफा वसूली में लगे रहे। इनफोसिस का शुद्ध लाभ 30 जून को समाप्त हुई तिमाही में 15.72 प्रतिशत बढ़कर 1,722 करोड़ रुपये रहा।